KOMISIJOS REGLAMENTAS (EB) Nr. 644/2005
2005 m. balandžio 27 d.
nustatantis specifinę kultūriniais ir istoriniais tikslais patvirtintose patalpose laikomų galvijų identifikavimo sistemą remiantis Europos Parlamento ir Tarybos reglamentu (EB) Nr. 1760/2000
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2000 m. liepos 17 d. Europos Parlamento ir Tarybos reglamentą (EB) Nr. 1760/2000, nustatantį galvijų identifikavimo bei registravimo sistemą, reglamentuojantį jautienos bei jos produktų ženklinimą ir panaikinantį Tarybos reglamentą (EB) Nr. 820/97 (1), ypač į jo 4 straipsnio 1 dalies trečią pastraipą ir 10 straipsnio įžanginį sakinį ir a punktą,
kadangi:
(1)
Reglamente (EB) Nr. 1760/2000 numatyta, kad kiekviena valstybė narė sukuria galvijų identifikavimo ir registravimo sistemą, kurią sudaro tam tikras skaičius identifikavimo ir registravimo elementų. Visų pirma jame numatyta, kad visi ūkyje esantys gyvuliai, gimę nuo 1997 m. gruodžio 31 d. arba skirti prekybai Bendrijos rinkoje po 1998 m. sausio 1 d., ir Čekijos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos ūkiuose esantys galvijai, gimę po įstojimo datos arba skirti prekybai Bendrijos rinkoje po tos datos, ženklinami kompetentingos institucijos patvirtintu į abi ausis įsegamu įsagu (toliau - patvirtinti ausų įsagai). Jame taip pat numatyta, kad abiejuose ausų įsaguose nurodomas tas pats individualus identifikavimo kodas (toliau - tas pats identifikavimo kodas), leidžiantis nustatyti kiekvieno galvijo tapatybę ir ūkį, kuriame jis gimė.
(2)
Reglamente (EB) Nr. 1760/2000 taip pat numatyta, kad kultūros ir sporto renginiams (išskyrus muges ir parodas) skirti galvijai gali būti ženklinami ne į ausis įsegamais įsagais, o taikant kitokią ženklinimo sistemą, suteikiančią lygiavertes garantijas ir patvirtintą Komisijos.
(3)
1999 m. gruodžio 17 d. Komisijos reglamente (EB) Nr. 2680/1999, patvirtinančiame kultūros ir sporto renginiams skirtų bulių identifikavimo sistemą (2), yra nustatytos nuostatos, taikomos patvirtintų organizacijų kilmės knygose įregistruotiems buliams. Tačiau tas reglamentas yra taikomas tik kai kurioms bulių veislėms ir kai kurių valstybių narių organizacijoms.
(4)
Todėl reikėtų priimti atskirą reglamentą tam, kad būtų sukurta speciali galvijų, kuriuos kompetentinga institucija pripažino laikomais dėl kultūrinių ir istorinių tikslų (toliau - galvijai) tos institucijos patvirtintose šiam tikslui patalpose (toliau - patalpos), identifikavimo sistema.
(5)
Remiantis Reglamentu (EB) Nr. 1760/2000 specialioje identifikavimo sistemoje turėtų būti numatytos leidžiančios nukrypti nuostatos tik dėl patvirtintų ausų įsagų įsegimo ir išsegimo. Šis reglamentas nepažeidžia kitų Reglamento (EB) Nr. 1760/2000 nuostatų taikymo.
(6)
Nukrypstant nuo Reglamento (EB) Nr. 1760/2000 reikėtų numatyti, kad patvirtinti ausų įsagai gali būti išsegti be kompetentingos institucijos leidimo, tačiau jai prižiūrint, po to, kai galvijai perkeliami į patalpas, ir tų ausų įsagų nereikia įsegti tose patalpose gimusiems galvijams. Abiem atvejais galvijus reikia pažymėti specialiomis identifikavimo priemonėmis. Patvirtinti ausų įsagai turėtų būti įsegami galvijams kai jie perkeliami iš patalpų, arba turėtų būti gabenami kartu su galvijais, jeigu jie perkeliami tiesiai į kitas patalpas.
(7)
Šiame reglamente numatytos priemonės atitinka Europos žemės ūkio orientavimo ir garantijų fondo nuomonę,
PRIĖMĖ ŠĮ REGLAMENTĄ:
1 straipsnis
Dalykas
Šiuo reglamentu yra nustatomos taisyklės, susijusios su specialia galvijų, kuriuos kompetentinga institucija pripažino laikomais kultūriniais ir istoriniais tikslais (toliau - galvijai) tos institucijos šiam tikslui patvirtintose patalpose (toliau - patalpos), identifikavimo sistema.
2 straipsnis
Reglamento (EB) Nr. 1760/2000 4 straipsnio 1 dalies pirmoje pastraipoje nurodytas ausų įsagų išsegimas ir įsegimas
1. Remiantis Reglamento (EB) Nr. 1760/2000 4 straipsnio 1 dalimi galvijų laikytojas visuomet turi turėti abu kompetentingos institucijos patvirtintus ausų įsagus (toliau - patvirtinti ausų įsagai).
2. Nukrypstant nuo Reglamento (EB) Nr. 1760/2000 4 straipsnio 5 dalies, kai galvijai perkeliami į patalpas, patvirtinti ausų įsagai gali būti išsegti be kompetentingos institucijos leidimo, tačiau jai prižiūrint, su sąlyga, kad galvijai yra paženklinami kompetentingos institucijos pasirinktomis identifikavimo priemonėmis, kaip numatyta šio reglamento 3 straipsnio 1 dalyje.
3. Nukrypstant nuo Reglamento (EB) Nr. 1760/2000 4 straipsnio 2 dalies, jeigu galvijai gimė patalpose, jiems yra neprivaloma įsegti patvirtintų ausų įsagų su sąlyga, kad ne vėliau kaip praėjus 20 dienų nuo galvijų gimimo jie yra paženklinami kompetentingos institucijos pasirinktomis identifikavimo priemonėmis, kaip numatyta šio reglamento 3 straipsnio 1 dalyje.
4. Patvirtinti ausų įsagai galvijams yra įsegami prieš juos išgabenant.
Tačiau jeigu galvijai yra perkeliami tiesiai į kitas patalpas, nurodytas 1 straipsnyje, toje pačioje valstybėje narėje, pakanka, kad patvirtinti ausų įsagai būtų gabenami kartu su galvijais jų perkėlimo metu.
3 straipsnis
Identifikavimo priemonės
1. Galvijai yra žymimi Reglamento (EB) Nr. 1760/2000 4 straipsnio 1 dalies pirmoje pastraipoje nurodytu tuo pačiu identifikavimo kodu. Tas kodas yra patalpinamas vienoje iš šių priemonių, kurias nustatys kompetentinga institucija:
a)
dviejuose plastikiniuose ar metaliniuose ausų įsaguose;
b)
viename plastikiniame ar metaliniame ausies įsage kartu su įdegintu įspaudu;
c)
tatuiruotėje; arba
d)
skrandžio kapsulėje patalpintame elektroniniame identifikatoriuje.
2. Nukrypstant nuo pirmos dalies kompetentinga institucija gali nuspręsti, kad galvijus reikia ženklinti elektroniniu identifikatoriumi implantuojamo įtaiso forma su sąlyga, kad taip paženklinti galvijai nepatektų į maisto grandinę.
4 straipsnis
Specifinis registracijos kodas
Kiekvienai patalpai kompetentinga institucija suteikia specifinį registracijos kodą.
Tas kodas yra registruojamas Reglamento (EB) Nr. 1760/2000 5 straipsnyje nurodytoje nacionalinėje kompiuterinėje duomenų bazėje.
5 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. balandžio 27 d.